钦定古今图书集成/明伦汇编/官常典/第406卷 > 母择
## 钦定古今图书集成/明伦汇编/官常典/第406卷 > 母择

按《说苑》：魏文侯使舍人母择献鹄于齐侯。母择行，道
失之，徒献空笼见齐侯曰：“寡君使臣母择献鹄，道饥
渴，臣出而饮食之，而鹄飞冲天，遂不复反。念思非无
钱以买鹄也，恶有为其君使轻易其币者乎？念思非
不能拔剑刎颈，腐肉暴骨于中野也，为吾君贵鹄而
贱士也。念思非不敢走陈、蔡之间也，恶绝两君之使，
故不敢爱身逃死，来献空笼，唯主君斧锧之诛。”齐侯
大悦，曰：“寡人今者得兹言，三贤于鹄远矣。寡人有都郊地百里，愿献子大夫以为汤沐邑。”母择对曰：“恶有
为其君使而轻易其币，而利诸侯之地乎？”遂出不反。